无可奈何歌
唐·白居易

无可奈何兮！白日走而朱颜颓，少日往而老日催。生者不住兮死者不回，况乎宠辱丰悴之外物。又何常不十去而一来，去不可挽兮来不可推。无可奈何兮！已焉哉！惟天长而地久，前无始兮后无终。嗟吾生之几何，寄瞬息乎其中。又如太仓之稊米，委一粒于万钟。何不与道逍遥？委化从容。纵心放志，泄泄融融。胡为乎分爱恶于生死，系忧喜于穷通。倔强其骨髓，龃龉其心胸。合冰炭以交战，祗自苦兮厥躬。彼造物者，云何不为。此与化者，云何不随。或喣或吹，或盛或衰。虽千变与万化，委一顺以贯之。为彼何非，为此何是。谁冥此心，梦蝶之子。何祸非福，何吉非凶。谁达此观，丧马之翁。俾吾为秋毫之杪，吾亦自足。不见其小，俾吾为泰山之阿。吾亦无馀，不见其多。是以达人静则吻然与阴合迹，动则浩然与阳同波。委顺而已，孰知其他。时邪命邪！吾其无奈彼何？委邪顺邪！彼亦无奈吾何？夫两无奈何，然后能冥至顺而合太和。故吾所以饮太和，扣至顺，而为无可奈何之歌。